**OBRAZLOŽENJE**

1. **PRAVNI TEMELJ ZA DONOŠENJE AKTA**

Pravni temelj za donošenje Odluke izmjenama i dopunama Odluke o grobljima predstavljaju odredbe članka 18. Zakona o grobljima („Narodne novine“ br. 19/98, 50/12 i 89/17) i članka 39. Statuta grada Pula-Pola (Službene novine-Bollettino ufficiale Pula-Pola br. 7/09, 16/09, 12/11, 1/13, 2/18, 2/20, 4/21 i 5/21-pročišćeni tekst).

1. **OSNOVNA PITANJA I PRIKAZ STANJA KOJA SE UREĐUJE AKTOM**

Donošenjem ovih izmjena i dopuna Odluke o grobljima, dopunjuje se i mijenja Odluka o grobljima (Službene novine-Bollettino ufficiale Pula-Pola br.13/10 i 03/16), na slijedeći način:

U članku 4., stavku (2), dodaje se riječ „i kosti“ obzirom da na Gradskom groblju u Puli i mjesnom groblju u Štinjanu postoje i niše za kosti, odnosno za posmrtne ostatke pokojnika koji nisu kremirani.

U članku 11. mijenja se dio stavka (1), kojom izmjenom se omogućuje novim korisnicima napuštenih grobnih mjesta da, ukoliko to žele, posmrtne ostatke preminulih koji su se prije nalazili u tom grobnom mjestu, ostave u tom istom grobnom mjestu umjesto da ih presele u zajedničku kosturnicu.

U članku 14. dodaju se novi stavci (2) i (3), a postojeći stavci 2., 3. i 4. postaju stavci (4), (5) i (6).

Novim stavkom (2), u svrhu sufinanciranja proširenja groblja, omogućuje se Upravi groblja da prilikom proširenja groblja određeni dio do 25% grobnih mjesta može unaprijed dodijeliti na korištenje na neodređeno vrijeme u postupku dodjele novoizgrađenih grobnih mjesta temeljem zahtjeva koji su prethodno podneseni Upravi groblja pod uvjetom da Uprava groblja vodi računa o dovoljnom broju mjesta za ukop, te da se zahtjevi obrađuju redoslijedom zaprimanja od dana izdavanja punomoći Upravi groblja za proširenje ili izgradnju groblja do dana izdavanja građevinske dozvole, dok će zahtjevi zaprimljeni nakon tog roka ili u slučaju većeg broja zahtjeva od dostupnih grobnih mjesta po ovom stavku, biti valjani isključivo za naredno proširenje ili izgradnju groblja, s time da od dana podnošenja zahtjeva nije prošlo više od 10 godina.

Novim stavkom (3) predviđa se obveza Uprave groblja, da prilikom investicije proširenja mjesnog groblja u Štinjanu, za potrebe žitelja Mjesnog odbora Štinjan osigura 20% novoizgrađenih grobnih mjesta, a koja će im rješenjem o dodjeli na korištenje grobnog mjesta ustupiti u svemu sukladno uvjetima iz ove Odluke.

Obzirom da Zakon o grobljima nije riješio problematiku napuštenih dijelova grobnih mjesta, dodaje se novi članak 14.a., kojim se definiraju postupanja u odnosu na dijelove grobnih mjesta koji nastaju Rješenjima o nasljeđivanju i drugim upravnim postupcima. Naime, u praksi se događa da određeno grobno mjesto ima više korisnika od kojih neki ne plaćaju godišnju grobnu naknadu i takav udio protekom 10 godina po Zakonu o grobljima prelazi u vlasništvo upravitelja groblja.

Kako pravnog osnova za dodjelu napuštenog dijela drugom korisniku tog grobnog mjesta do sada nije bilo, taj se postupak dodjele definira predloženim člankom.

U članku 15. dodaje se stavak (8) kojim se regulira pitanje imovine bez nasljednika u vidu grobnih mjesta kojima raspolaže Grad Pula-Pola, a koja sukladno odredbama ovoga stavka Grad prenosi na raspolaganje Upravi groblja.

U članku 16., stavak 4. briše se dio koji se odnosi na Odluku Ustavnog suda, kojom je ukinuta odredba Zakona kojim se grobno mjesto smatra nekretninom.

U članku 20., stavak (2) mijenja se, te omogućava da se termin za posljednji dnevni ukop u zimskom periodu pomakne sa 14:30 na 15:00 sati, te omogućava i Upravi groblja da po potrebi, sahrane organizira poslije i izvan radnog vremena.

U članku 21. dopunjuju se stavci (2) i (3), te se dodaje stavak (7) kojim se definira način rješavanja sporova oko izdavanja odobrenja za radove.

Dodavanjem stavka (8) u članku 21. omogućava se zainteresiranim pravnim i fizičkim osobama da sa Upravom groblja ugovore trajno ili povremeno održavanje i uređenje napuštenih grobnih cjelina sukladno posebnom ugovoru.

U članku 25. mijenja se stavak (3) u kojem se navodi da se zaštićene grobne cjeline za koje Grad Pula-Pola preuzima obvezu njihove obnove i održavanja, određuju zasebnim Odlukama predstavničkog tijela Grada Pula-Pola, a kako se ne bi popisivale sve cjeline koje su već popisane zasebnom odlukom, a koja će se po potrebi, u budućnosti, mijenjati te navedene promjene slijedom navedenog neće imati utjecaja na predmetnu odluku.

U članku 28. dodaje se na kraju stavka (2) odredba koja propisuje da se visina naknade određuje i u zavisnosti od udjela korisnika u pojedinom grobnom mjestu.

U istom članku dodaje se i stavak (4) kojim se omogućava avansno plaćanje godišnje naknade za korištenje grobnog mjesta i to do 5 godina unaprijed, obzirom da veoma velik broj korisnika želi platiti godišnju grobnu naknadu unaprijed za više godina, kao i odredbe o naknadnom utvrđivanju plaćanja razlike naknade.

Članak 29. stavak (1) mijenja se zbog usklađenja valute s eurom uz izvršeno zaokruživanje.

1. **FINANCIJSKA SREDSTVA POTREBNA ZA PROVEDBU AKTA**

Za provedbu ove Odluke nije potrebno izdvojiti sredstva iz proračuna Grada Pula-Pola.

1. **SAVJETOVANJE SA ZAINTERESIRANOM JAVNOŠĆU**

U skladu s odredbama članka 11. Zakona o pravu na pristup informacijama („Narodne novine“ br. 25/13, 85/15, 69/22) Grad Pula-Pola je za ovu Odluku u obvezi provesti prethodno savjetovanje sa zainteresiranom javnošću.

Prethodno savjetovanje sa zainteresiranom javnošću s ciljem upoznavanja javnosti s Nacrtom prijedloga Odluke i pribavljanjem mišljenja, primjedbi i prijedloga zainteresirane javnosti, kako bi isti, ukoliko su zakonito i stručno utemeljeni, bili prihvaćeni i u konačnosti ugrađeni u odredbe Odluke, provodi se u trajanju od najmanje 30 dana.

**Savjetovanje s zainteresiranom javnošću započinje dana 20. ožujka 2024. godine, te završava zaključno s danom 19. travnja 2024. godine** koji je ujedno i krajnji rok za dostavu mišljenja, primjedbi i prijedloga na Nacrt prijedloga Odluke.

Adresa e-pošte na koju se šalju očitovanja zainteresirane javnosti na obrascu sudjelovanja javnosti: IzmjenaOdlukeoGrobljima@pula.hr

**p.o. PROČELNICA**

**Samanta Barić, univ.mag.oec.**